钦定古今图书集成/明伦汇编/官常典/第594卷 > 陈安石
## 钦定古今图书集成/明伦汇编/官常典/第594卷 > 陈安石

按《宋史陈贯传》：“贯子安石，字子坚，以荫锁厅及第。嘉
祐中，为夔陕转运判官。民畜蛊毒杀人，捕诛其魁，并
得良药图，由是遇毒者得不死。提点陕西刑狱，摄帅
鄜延，能用谍者，敌动静辄先闻。尝敕边民戒严，既而
数万骑奄至，无所获而去。玺书嘉之。历使京西、河东、
淮南、京东，知苏州、邠州、河中府，户部副使。韩绛镇太”
原，议行盐法，与监司多不合。加安石集贤殿修撰，为
河东都转运使。议始定，谓其僚曰：“兴事当有渐，急则
扰。”乃出盐付民而俾之券，使随所得贸易，鬻毕而归
券，私贩为减。进天章阁待制。官军西征时，遣县令佐
督饷，安石谓文吏畏怯，武人邀功，乃但取敢行者，申
约束以防众溃，曰：“事不豫警，俟其犯而诛之，是罔民
也。”王中正帅东师而西，报安石持四十日粮，而师驻
白草平弥月。安石深念曰：“吾顿兵益久，而秦甲未至，
倘不足于食，将以乏军兴罪我。即擅发民再饷。”乃以
闻。李舜举劾其专，诏置狱于潞，安石自麟州会逮。俄
而他路馈粮多不继，神宗察其无罪，赦之。尚书省初
建，召为户部侍郎，常与右曹李定同奏事，帝目留之
曰：“卿岂非在淮南日不肯保李定持服者乎？”对曰：“诏
问臣，臣不敢不以实奏。”帝曰：“以实事君，朕所与也。”进
吏部侍郎。选人将改京官，须次久临，当引对，率困于
刑寺审问，或沮以微文，则一跌不复。安石请罢再问
以绝曩弊，遂为后法。出知永兴军邓襄，陈郑州河阳，
至龙图阁直学士。绍圣元年卒，年八十一。